Termékek és szolgáltatások 2010-ben (zárójelben a 2009-es adat szerepel)

1. A 2003–2008-as közegészségügyi program keretében a 2005., 2006., 2007., 2008. és 2009. években odaítélt támogatások monitorozása; sikeresen lezárt tárgyalások a 2009-es ajánlattételi felhívások eredményeként odaítélendő támogatások tekintetében, ideértve a „Konferenciák”, „Működési támogatások” és „Közös fellépések” projekteket, valamint a 2010. évi ajánlattételi felhívások irányítása. A 2007–2013-as fogyasztóvédelmi programhoz tartozó 2008-as ajánlattételi felhívások és pályázatok keretében odaítélt támogatások és szerződések véglegesítése, valamint az élelmiszer-biztonsági képzésre vonatkozó intézkedések keretében meghirdetett 2007., 2008. és 2009. évi pályázatok keretében odaítélt szerződések monitorozása. 2.1. A közegészségügyi program munkaterve — A közegészségügyi program 2010. évi ajánlattételi felhívásainak lebonyolítása. 177 pályázat érkezett be. Ebből 115 projektekre, 10 közös fellépésekre, 25 működési támogatásra és 27 konferenciákra vonatkozott. — A nemzetközi szervezetekkel kötött szerződések végrehajtása, ideértve az Egészség- és Fogyasztóügyi Főigazgatóság (DG SANCO) által az Ügynökségnek átadott projektek lebonyolítását. — A közegészségügyi program 2010. évi munkatervében szereplő pályázatok kiírása és a szerződések megkötése. Az Egészség- és Fogyasztóügyi Főigazgatóság megbízásából az Ügynökség kilenc pályázati felhívást tett közzé. — Szakértői találkozók szervezése. Két szakmai műhely szervezése a projektkoordinátorok részére. Évente kétszer találkozó szervezése a Nemzeti Fókuszpontokkal (NFP). Az Európai Népegészségügyi Szövetség (EUPHA) konferenciájának a keretein belül az Ügynökség az Egészség- és Fogyasztóügyi Főigazgatósággal közösen rendezett szakmai műhelyt a közös finanszírozású közegészségügyi projektek uniós hozzáadott értékének megvitatására. A műhelymunka célja azoknak a kulcsfogalmaknak/elgondolásoknak a terjesztése volt, amelyek az elkövetkezendő ajánlattételi felhívások szerves részét fogják képezni. Az Ügynökség december elején Brüsszelben, az Egészség- és Fogyasztóügyi Főigazgatósággal és a belga elnökséggel közösen szakmai műhelyt rendezett a DG SANCO beltéri levegővel és környezeti egészséggel foglalkozó projektjeinek szakértői csoportja és a tagállamok képviselői részvételével. 2010 decemberében sor került egy, a közvetlenül az uniós, tagállami, regionális vagy helyi szintű szakpolitikákba illeszkedő, az Unió által támogatott közegészségügyi projektek által összegyűjtött bizonyítékokat tárgyaló szakmai műhelyre. 2.2. A fogyasztóvédelmi program munkaterve — Ajánlattételi felhívások. Az Ügynökség 2010-ben 7 ajánlattételi felhívást tett közzé. — Tisztviselői csereprogram (az általános termékbiztonság és a központi termékosztályozás területén). Az Ügynökség 22 nyertes pályázat támogatásában vett részt, amelyek lehetőséget nyújtottak arra, hogy litván, szlovén, francia, szlovák, osztrák, észt, német, spanyol és ciprusi, a fogyasztóvédelmi jogszabályok alkalmazásáért felelős tisztviselők megosszák egyesült királysági, német, osztrák, ciprusi, portugál, szlovák, spanyol, olasz, francia, belga és holland kollégáikkal az általános termékbiztonságról szóló 2001/95/EK irányelv és a 2006/2004/EK, a fogyasztóvédelmi együttműködésről szóló rendelet végrehajtásával kapcsolatos tapasztalataikat és ismereteiket. — Közös fellépések (általános termékbiztonság/központi termékosztályozás). Az Ügynökség támogatott egy olyan projektet, amelyik a követendő példák tagállamok közötti megosztása és megvalósítása révén hivatott előmozdítani a határokon átnyúló együttműködést és növelni a fogyasztói termékek biztonságát. A termékspecifikus tevékenységek magukba foglalták a következő termékek piacainak felügyeletét: gyermekek számára vonzó élelmiszer-utánzatok, gyermekek számára készült jelmezek, lézer mutatópálcák, létrák, valamint láthatósági öltözékek és kiegészítők. — Működési támogatások európai fogyasztóvédelmi szervezeteknek. Az európai fogyasztóvédelmi szervezeteket és a szabványosítási eljárásban résztvevő fogyasztóvédelmi szervezeteket érintő pályázat keretében az Ügynökség partnerségi támogatási megállapodásokat kötött az Európai Fogyasztók Szervezetével (BEUC) és az ANEC-kel (Európai Szövetség a Fogyasztók Képviseletének Összehangolására a Szabványosításban). — Európai fogyasztóvédelmi központok hálózata (ECC-Net). Az Ügynökség ajánlattételi felhívást tett közzé az Európai Fogyasztóvédelmi Központok működéséhez való pénzügyi hozzájárulásra. Ennek eredményeként az Ügynökség 28 támogatási megállapodást írt alá. — Pályázati felhívások. Pályázati felhívások és 4 konkrét szolgáltatások nyújtására vonatkozó felhívás közzétételére került sor. — Európai iskolák diáknaptára. Az Európa Naptár gimnazistáknak szóló olyan diáknaptár, mely a házi feladatok és egyéb, iskolával kapcsolatos feljegyzések vezetésére szolgál. A Bizottság számos főigazgatósága és egyéb uniós intézmények is nyújtanak tartalmi és pénzügyi hozzájárulást. 2010 során keretmegállapodás jött létre a „Generation Europe” alapítvánnyal, mint szerződtetett vállalkozóval az Európa Naptár és tanári útmutató 2011/2012-es kiadásának összeállítására, kinyomtatására és terjesztésére. A keretmegállapodás irányítójaként az Ügynökség koordinálta és monitorozta a projekt végrehajtását: a Bizottság különböző főigazgatóságai és a Gazdasági és Szociális Bizottság 21 szerződését hagyta jóvá. — DOLCETA. A Dolceta a 27 tagállam polgárai részére kifejlesztett on-line fogyasztóvédelmi oktatási eszköz. Az erre a szolgáltatásra vonatkozó pályázat kiírására 2010-ben került sor. — Fogyasztói piacokkal kapcsolatos tanulmányok. A fogyasztói piacok tanulmányozására vonatkozó keretmegállapodás alapján három konkrét szerződés került megkötésre. Az Ügynökség ezenkívül aláírt egy további szerződést is egy 51 fogyasztói piacot érintő átfogó piaci felmérés elkészítésére. 2.3. Az élelmiszerbiztonsági képzésre vonatkozó BTSF program munkaterve: — Az Egészség- és Fogyasztóügyi Főigazgatóság által az Ügynökség hatáskörébe utalt, a 2007. és 2008. évi pályázatok eredményeként kiválasztott projektekkel kapcsolatos, valamint a 2009. évi pályázat során odaítélt szerződések monitorozása. A DG SANCO-val kötött megállapodás értelmében a főigazgatóság egy 6 - a BTSF program keretében megkötött - szerződésből álló csomagot utalt az Ügynökség hatáskörébe. Az Ügynökség nyomon követte a 2009-ben kiírt pályázat eredményeként odaítélt 7 új szerződésben meghatározott programok alakulását. — 2010. évi pályázatok meghirdetése és a szerződések megkötése. A képzési programokra rendelkezésre álló költségvetés összege 13 320 000 EUR volt. 10 pályázati felhívás, illetve versenytárgyalási felhívás közzétételére került sor. 3. A közegészségügyi programmal, a fogyasztóvédelmi programmal, a BTSF programból finanszírozott projektekkel, illetve a végrehajtó ügynökség 2010. évi tevékenységeivel kapcsolatos információk összeállítása és terjesztése.